Fond za zaštitu depozita

Podgorica, 04.05.2016. godine

**Održana XX sjednica Upravnog odbora Fonda za zaštitu depozita**

Upravni odbor Fonda za zaštitu depozita održao je dvadesetu sjednicu, kojom je predsjedavao predsjednik Upravnog odbora Fonda Darko Bulatović.

Upravni odbor Fonda je danas razmotrio i usvojio Pravilnik o sistematizaciji radnih mjesta u Fondu za zaštitu depozita. U cilju bolje organizacije posla izmijenjeni su nazivi radnih mjesta, dati su precizniji opisi poslova, i precizniji uslovi za njihovo obavljanje.

Upravni odbor Fonda je usvojio rebalans Finasijskog plana Fonda za zaštitu depozita za 2016. godinu. Izmjenu Finansijskog plana uslovljavaju kretanja na tržištu kapitala i ukupnom finansijskom tržištu, a koja se prevashodno odnose na smanjenje kamatnih stopa na investirana sredstva. Prilikom donošenja Finansijskog plana, bilo je naznaka da bi tokom 2016. godine moglo doći do daljeg sniženja kamatnih stopa, ali ne i do pojave negativne kamatne stope na investirana sredstva.

Upravni odbor Fonda je razmotrio Mišljenje i Izvještaj nezavisnog revizora, koji je obavio reviziju finansijskih iskaza Fonda za 2015. godinu. Nezavisni revizor je konstatovao da finansijski izvještaji Fonda prikazuju istinito i objektivno, po svim materijalno značajnim pitanjima, finansijsku poziciju Fonda na dan 31. decembar 2015. godine, kao i da su rezultati njegovog poslovanja i tokovi gotovine za period od 1. januara do 31. decembra 2015. godine, u skladu sa računovodstvenim propisima važećim u Crnoj Gori.

Upravni odbor Fonda je danas razmotrio Nacrt Godišnjeg izvještaja o radu Fonda za zaštitu depozita za 2015. godinu i odlučio da se isti u formi predloga dostavi Centralnoj banci Crne Gore na usvajanje. Predlog Godišnjeg izvještaja je obiman i sveobuhvatan i daje informacije o sistemu zaštite depozita, nivou i strukturi pojedinih kategorija depozita, izloženosti Fonda prema bankama, nivou pokrivenosti garantovanih depozita, aktivnostima Fonda u 2015. godini i finansijskom poslovanju Fonda u 2015. godini.

Upravni odbor je usvojio Odluku o određivanju visine naknade za rad članovima Upravnog odbora Fonda za zaštitu depozita za 2016. godinu. Predsjedniku Upravnog odbora određena je naknada za rad u iznosu od jedne prosječne zarade a članovima Upravnog odbora u iznosu od 70 % prosječne zarade zaposlenih u Fondu u prethodnoj godini.

Upravni odbor Fonda je danas razmotrio izvještaj o visini ukupnih depozita, visini garantovanih depozita, obračunu i naplati redovne premije i stanju sredstava Fonda na dan 31.03.2016. godine. Konstatovano je da ukupna sredstva Fonda na 31.03.2016. godine iznose 71 milion eura. Ukupni depoziti iznose 2,61 milijardi eura i bilježe rast od 0,12% u odnosu na 31.01.2016. godine. Garantovani depoziti u istom periodu bilježe rast od 0,13% i iznose 1,14 milijardi eura.

Upravni odbor Fonda je na današnjoj sjednici razmotrio i druga tekuća pitanja iz svoje nadležnosti.